秦观
正仲左丞生日
元气锺英伟，东皇赋炳灵。
蓂敷十一叶，椿茂八千龄。
汗血来西极，抟风出北溟。
之无分襁褓，诗礼学趋庭。
妙质珠遗海，高材刃发硎。
亟更芸阁秘，屡直琐闱青。
史笔开凡例，纶言正纬经。
文昌频曳履，京兆屡空囹。
遂总台纲纪，常参国典刑。
两宫隆眷遇，诸夏耸瞻听。
武略驱雷电，文锋粲斗星。
乞闲辞亢满，分逸下青冥。
骑引双朱服，腰横万宝钉。
明峰春矗矗，汝水暮泠泠。
散策花间径，挥犀水上亭。
壼觞延墨客，灯烛按歌伶。
周衮归公旦，商岩梦武丁。
久闻虚揆席，伫见返皇扃。
别数汾阳考，重镌宋父铭。
巍然庙堂上，永作世仪形。